
1. Provocările-cheie cu care se confruntă Europa 


Reuniunile europene pe diferite teme au subliniat în repetate rânduri că Uniunea Europeană este tot mai dependentă de importul de energie din ţările terţe
. Dependenţa de importuri a crescut în ultimele două decenii şi, potrivit studiilor, se prevede că până în anul 2035 aceasta va creşte cu peste 80% pentru resursele de petrol şi gaze naturale. Unele state membre se bazează pe un singur furnizor din Rusia şi adesea pe o singură rută de aprovizionare pentru 80-100% din consumul lor de gaze naturale. Astfel, depind de puterea de piaţă a singurului lor furnizor, a cărui strategie de stabilire a preţurilor este posibil să nu urmeze întotdeauna o logică a pieţei. 

• Conform previziunilor Agenţiei Internaţionale a Energiei (AIE), cererea de energie la nivel mondial va creşte cu peste o treime până în anul 2035, China, India şi Orientul Mijlociu reprezentând 60% din această creştere, fapt ce ar putea avea un impact direct asupra Europei. De exemplu, din cauza preţurilor ridicate plătite de Japonia şi de Coreea pentru gazele naturale lichefiate (GNL) - care în februarie 2013 erau cu aproximativ 60% mai mari decât preţul mediu al importurilor de GNL în UE - importurile de GNL au scăzut cu 30% în comparaţie cu anul 2011. 


Statele membre care au un portofoliu diversificat de furnizori de gaz şi de rute de aprovizionare şi ale căror pieţe ale gazului sunt bine dezvoltate beneficiază de aceste aspecte prin faptul că plătesc mai puţin pentru importuri. În medie, preţurile estimate la frontieră pentru importurile de gaz în Marea Britanie, Germania şi Belgia sunt cu aproximativ 35% mai mici decât preţurile estimate plătite pentru importurile de gaz în ţări care se bazează pe un număr limitat de furnizori, precum Bulgaria şi Lituania. 


În timp ce dependenţa Europei de importurile de combustibili fosili este în creştere, SUA este pe cale să devină din importator de gaz un exportator net. Diferenţele dintre preţurile la energie electrică sunt cauzate în mare măsură de preţul combustibililor fosili, iar relansarea recentă a producţiei proprii de petrol şi gaz a SUA, în special de gaze de şist, duce la un decalaj tot mai mare între preţurile energiei industriale ale UE şi SUA. În 2012, preţurile gazelor pentru industrie au fost de peste patru ori mai mici în SUA decât în Europa, fapt ce diminuează competitivitatea întreprinderilor europene. Conform indicelui AIE al preţurilor industriale, preţul real al energiei electrice a crescut cu 37% în statele europene care sunt membre ale OCDE în decurs de numai 7 ani (între 2005 şi 2012), în timp ce în SUA a scăzut cu 4%. De asemenea, indicele preţului pentru gospodăriile casnice a crescut mai puţin în Europa (+22%), dar este încă semnificativ mai mare decât în SUA (+8%). 


Un alt efect al boom-ului gazelor de şist din SUA îl reprezintă creşterea utilizării de cărbune asociat emisiilor de CO2 în centralele electrice din Europa. Ca urmare a nivelului ridicat de consum de gaz din SUA, acestea dispun de cărbune pe care pot să îl exporte în Europa. Consumul şi importurile UE de cărbune (cărbune superior şi lignit) au crescut cu 2% şi, respectiv, cu aproape 9% în primele 11 luni ale anului 2012, faţă de aceeaşi perioadă a anului 2011. În Marea Britanie şi Spania, de exemplu, consumul de cărbune (cărbune superior şi lignit) a crescut cu 28% în primele 11 luni ale anului 2012; în Franţa, consumul de cărbune a înregistrat o creştere de 16%, iar în Germania de 3%. Cea mai mare creştere s-a înregistrat în Irlanda, unde consumul de cărbune s-a dublat în primele 11 luni ale anului 2012 şi Portugalia (+38%). 


Un studiu recent realizat de Centrul Comun de Cercetare al Comisiei Europene a inclus o analiză de scenarii privind posibilul impact al producţiei de gaze de şist locale asupra dependenţei de importuri. Chiar dacă este foarte puţin probabil ca Europa să deţină suficiente resurse de gaze naturale, într-un scenariu optimist gazele din surse neconvenţionale produse în Europa ar putea înlocui producţia convenţională aflată în scădere, menţinând nivelul dependenţei de importuri la aproximativ 60%. Sursele neconvenţionale sunt deja exploatate în Europa, de exemplu, Estonia şi-a acoperit 90% din necesităţile energetice din mineritul şisturilor bituminoase.


• Facturile la energie ale consumatorilor sunt tot mai mari şi reprezintă un procent tot mai mare din media cheltuielile gospodăriilor, variind între 7% şi 17%, fiind inclus şi transportul de la un stat membru la altul. În unele ţări, segmentele mai sărace ale populaţiei se confruntă cu cheltuieli aferente energiei însumând 22% din cheltuielile totale. Statisticile preconizează o creştere suplimentară a cheltuielilor gospodăriilor aferente energiei, care includ taxele şi accizele aferente, chiar dacă se iau în calcul toate posibilele câştiguri obţinute din finalizarea pieţei interne a energiei. Acest lucru rezultă, în parte, din presiunea exercitată asupra resurselor ca urmare a cererii tot mai mari la nivel mondial, precum şi din costurile legate de infrastructura tot mai veche şi mai greu de întreţinut. 


Cu toate acestea, preţurile la energie sunt, de asemenea, în mare măsură rezultatul deciziilor statelor membre privind tarifele, accizele (inclusiv contribuţii la schemele de sprijin) şi taxele.


• Conform foilor de parcurs ale Comisiei pentru anul 2050 privind energia şi emisiile reduse de dioxid de carbon, tranziţia către o energie cu emisii scăzute de dioxid de carbon, sigură şi competitivă, necesită investiţii mai mari şi susţinute în echipamente pentru energia electrică, reţele, tehnologii de transport, infrastructură şi clădiri eficiente. Se estimează că aceste investiţii suplimentare vor reprezenta anual 1,5% din PIB până în 2050. 

Până în anul 2020, sunt necesare investiţii de 1000 de miliarde euro la nivelul 
 UE pentru a asigura securitatea aprovizionării, diversificarea surselor, energii mai curate şi preţuri competitive pe o piaţă integrată a energiei. Rapoartele evidenţiază că unele state membre se află încă pe o „insulă energetică” ca urmare a conexiunilor insuficiente ale infrastructurilor acestora cu restul UE. De asemenea, o serie de state membre din nordul şi estul Europei continuă să fie dependente de importuri de gaz dintr-o singură sursă. În anumite regiuni din Europa, cantităţile tot mai mari de energie regenerabilă intermitentă nu pot fi transportate către consumatori din cauză că nu există o infrastructură corespunzătoare. Pentru a remedia aceste deficienţe, este nevoie de noi investiţii în linii de transmisie, interconectoare, incinte de stocare. Acest lucru necesită o creştere a investiţiilor de peste 50% pentru energia electrică şi de aproximativ 30% pentru gazele naturale în perioada 2010-2020 faţă de perioada 2000-2010. Cu toate acestea, se preconizează că impactul asupra costurilor pentru consumatori va rămâne foarte limitat (aproximativ 1% în ceea ce priveşte energia electrică) şi va fi în mare măsură compensat de beneficiile rezultate în urma convergenţei preţurilor, a creşterii securităţii aprovizionării şi a faptului că va fi mai puţină nevoie de rezerve, precum şi prin crearea condiţiilor de utilizare sporită a energiei din surse regenerabile. 


Până în 2020, aproape o cincime din totalul capacităţii UE de producţie de cărbune, o valoare comparabilă cu capacitatea totală de producere a energiei electrice instalată în Polonia, trebuie retrasă din exploatare, iar un procent de 11% din capacitatea naţională a Marii Britanii de generare a energiei electrice va fi deconectat de la reţea. În total, în statele membre ale UE, Elveţia şi Norvegia se preconizează retrageri din exploatare a centralelor electrice cu 70% mai mari decât în ultimii cinci ani. Ca urmare a scăderii cererii de energie şi a creşterii producţiei de energie din surse de energie regenerabile, au fost amânate sau anulate în ultimii trei ani proiecte de centrale electrice care funcţionează pe bază de gaz cu capacitate de generare de aproximativ 40 GW şi de centrale electrice care funcţionează pe bază de cărbune cu capacitate de generare de 25 GW. Aceasta corespunde, în linii mari, capacităţii combinate a Olandei, Belgiei şi Danemarcei. Investiţiile în surse regenerabile de energie au scăzut în primul trimestru al anului 2013 cu 25% în Europa, înregistrându-se o stagnare aproape totală în ţări precum Spania (- 96%), Italia şi Franţa.


• Cel puţin pe termen scurt spre mediu, Europa nu va fi în măsură să concureze în privinţa preţurilor la energie cu cel mai mare partener comercial al său, SUA, din cauza existenţei unei diferenţe în ceea ce priveşte resursele naturale care pot fi exploatate. Europa fiind un importator net de energie, este deosebit de important ca strategia sa privind un sistem energetic sigur, competitiv şi sustenabil să urmeze o abordare amplă bazată pe eficienţa energetică, pe crearea de pieţe competitive bazate pe infrastructuri inteligente, pe diversificarea combustibililor şi a rutelor de aprovizionare, pe exploatarea surselor de energie convenţionale şi neconvenţionale, precum şi pe inovare. 

1. Eficienţa energetică: investiţii într-o sursă de energie mai ieftină şi mai ecologică


Realizarea obiectivului UE de a îmbunătăţi cu 20% eficienţa energetică până în 2020 înseamnă economii echivalente cu producţia a 1000 de centrale pe bază de cărbune sau a 500.000 de turbine eoliene. Eficienţa energetică conduce la diminuarea cererii de energie, reduce importurile de energie şi diminuează poluarea. De asemenea, oferă o soluţie pe termen lung la problema reprezentată de insuficienţa combustibilului şi a preţurilor ridicate la energie. În pofida rolului crucial pe care îl are eficienţa energetică în reducerea cererii, în prezent este exploatată numai o mică parte din potenţialul său economic. 


Europa rămâne cea mai importantă piaţă din lume pentru acest domeniu, reprezentând 40% din investiţiile la nivel global în eficienţă energetică în 2011, iar BEI este cea mai mare instituţie de creditare din lume pentru energie curată. O activitate importantă desfăşoară China, care investeşte 3-4% din veniturile obţinute anual în sectorul energetic şi SUA, ale cărei cheltuieli în materie de eficienţă energetică au crescut cu peste 100% în perioada 2007-2010.


2. Pieţe energetice deschise şi competitive pentru satisfacerea nevoilor UE 


Deschiderea pieţei, sporirea comerţului transfrontalier, integrarea pieţei şi intensificarea concurenţei, stimulate prin legislaţia UE şi prin asigurarea respectării normelor în materie de concurenţă şi de ajutoare de stat, menţin sub control preţurile la energie. Dacă preţurile la produsele energetice primare au crescut anual cu 14% în cazul ţiţeiului, cu aproape 10% la gaze şi cu 8% la cărbune, în perioada 2002 - 2012, preţurile cu ridicata la energie electrică în UE au crescut mult mai puţin, şi anume cu 3,4%.


Liberalizarea pieţei a exercitat o presiune asupra preţurilor în sensul scăderii acestora pe pieţele cu ridicata. Existenţa unor pieţe competitive a contribuit, de asemenea, la optimizarea utilizării infrastructurii pentru energie electrică şi la stabilirea de semnale privind preţurile pentru investiţii. Se estimează că beneficiile de piaţă ale implementării integrale a celui de al treilea pachet legislativ în domeniul energiei, care vor fi obţinute în 2015, comparativ cu 2012, ar putea atinge un nivel maxim de 8 miliarde euro/an. Aceste beneficii ar putea fi de până la 30 de miliarde euro/an dacă UE 27 ar fi o piaţă complet integrată. În ceea ce priveşte energia electrică, beneficiul integrării ar reprezenta economii anuale de costuri de până la 35 de miliarde euro. 


Conform estimărilor Agenţiei pentru Cooperarea Autorităţilor de Reglementare din Domeniul Energiei (ACER) este posibil să se obţină economii în valoare de 15 miliarde euro/an (10% din preţurile cu ridicata la gaze) dacă sunt soluţionate neregulile existente în piaţă, care permite aplicarea de preţuri diferenţiate, necompetitive, între statele membre. În ceea ce priveşte piaţa cu amănuntul, deschiderea acesteia este în continuare împiedicată de reglementarea preţurilor finale. Acest lucru este în detrimentul concurenţei şi investiţiilor, iar în cazurile în care preţurile sunt reglementate la un nivel inferior costurilor, acest lucru duce la deficite care, în cele din urmă, vor fi plătite de contribuabili.


3. Reducerea costului energiei regenerabile şi al altor resurse energetice proprii convenţionale şi neconvenţionale


Pentru a reduce emisiile de CO2, precum şi dependenţa de energia furnizată de ţări terţe şi facturile la importul combustibililor fosili, statele membre au mărit până la 13,0% ponderea surselor de energie regenerabile în consumul final de energie primară al Europei (o creştere de cinci puncte procentuale în decursul a şase ani). În 2011, procentul de energie electrică provenită din surse regenerabile era de 20,6%. Această evoluţie ar putea stabiliza preţurile practicate pe piaţa angro a energiei electrice, dat fiind că, pentru cele două tehnologii-cheie - aferente generării de energie eoliană şi solară, costurile marginale sunt apropiate de zero. Investiţiile în surse de energie regenerabile ar putea crea trei milioane de noi locuri de muncă până în 2020 (în prezent, în UE, numărul lucrătorilor din acest sector se ridică la 1,19 milioane). În ciuda variaţiilor existente între statele membre, progresele realizate până acum de Uniunea Europeană sunt suficiente pentru a-i permite acesteia să îşi respecte angajamentul de a avea o pondere de 20% a surselor de energie regenerabile în consumul final de energie, conform obiectivului prevăzut de Directiva UE privind sursele de energie regenerabile.


Schemele naţionale de sprijin, aplicate în conformitate cu dispoziţiile Directivei de mai sus, au avut un rol decisiv în promovarea unei creşteri puternice a ponderii energiei din surse regenerabile. Cu toate acestea, creşterea ponderii energiei de acest tip este, în continuare, într-o măsură importantă, tributară subvenţiilor, iar unele scheme rigide de ajutor/sprijin nu au avut în vedere scăderea puternică a preţurilor odată cu ajungerea la maturitate a tehnologiilor respective. Prin urmare, s-a ajuns la o situaţie de supracompensare în condiţiile în care se traversează o perioadă de constrângeri economice semnificative. În acelaşi timp, modificările bruşte ale schemelor de sprijin, în unele cazuri aplicate retroactiv, au accentuat sentimentul de nesiguranţă al investitorilor. Nu au fost testate încă mecanismele de cooperare disponibile în cadrul Directivei privind sursele de energie regenerabile, iar schemele naţionale de ajutor trebuie aliniate pentru a valorifica dimensiunea europeană a pieţei integrate a energiei. Se estimează că schimburile comerciale cu energie din surse regenerabile la scară europeană şi atingerea, în condiţii de eficienţă a costurilor, a obiectivului fixat, respectiv ca ponderea energiei din surse regenerabile să fie de 20% în toate statele membre, ar contribui la reducerea cu până la 8 miliarde euro, până în 2020, a costurilor totale asociate sistemului energetic. 


O pondere importantă a energiei din surse regenerabile în mixul de energie electrică ridică problema adecvării capacităţii de generare şi a reţelelor de energie electrică. Aceasta devine o problemă tot mai pregnantă în condiţiile în care intermitenţa în generarea energiei electrice solare şi eoliene face necesară considerarea altor surse de energie ca surse alternative. Unele state membre au în vedere opţiunea de a plăti pentru capacitatea de producţie disponibilă la nivel naţional („pieţe de capacităţi”), iar această capacitate este de cele mai multe ori bazată pe combustibili fosili. Potrivit experţilor europeni, o astfel de abordare riscă să fie ineficientă din punct de vedere economic şi este susceptibilă să menţină fragmentarea pieţei interne a energiei electrice, precum şi utilizarea în continuare a capacităţilor de generare de energie bazate pe combustibili fosili. 

Există alte măsuri, mai sustenabile din punct de vedere economic şi care menţin sau chiar consolidează piaţa energiei electrice, prin care se poate flexibiliza sistemul astfel încât să se remedieze eventualele probleme de adecvare. Printre aceste măsuri se numără realizarea de investiţii în infrastructura transfrontalieră (cu cât este mai mare reţeaua, cu atât este mai uşor să se distribuie mai echitabil energia provenită din surse regenerabile), în măsuri de răspuns la cerere şi în soluţii de stocare a energiei.


4. Tehnologie şi inovare

Virajul tehnologic necesar pentru a atinge obiectivele pe care şi le-a fixat UE în materie de energie nu va fi posibil decât în condiţiile unei modernizări substanţiale a infrastructurilor energetice existente. Cercetarea, dezvoltarea şi inovarea în domeniul energiei continuă să joace un rol esenţial în procesul de dezvoltare a unor tehnologii energetice mai ieftine, mai eficiente şi mai fiabile. 


În pofida crizei, nivelul cheltuielilor în acest domeniu ajunge să fie aproape la fel de mare ca cel al Japoniei sau al Statelor Unite ale Americii. Investiţiile publice şi private în dezvoltarea tehnologică în sectoarele vizate de Planul strategic european privind tehnologiile energetice (Planul SET) au crescut de la 3,2 miliarde euro în 2007, la 5,4 miliarde euro în 2010. În prezent, întreprinderile din sector contribuie la investiţiile totale în materie de cercetare şi inovare pentru realizarea obiectivelor prioritare ale Planului SET cu aproximativ 70% din fonduri, în timp ce contribuţia statelor membre este de 20%, iar a Comisiei Europene de 10%. 

Eforturile statelor membre în domeniul cercetării şi dezvoltării sunt în continuare fragmentate. O mai bună coordonare şi punerea în comun a resurselor între statele membre ar putea contribui la sporirea eficienţei eforturilor în materie de cercetare, evitându-se suprapunerea eforturilor şi permiţând atingerea masei critice 

pentru realizarea de progrese tehnologice semnificative. 


Eforturile în materie de cercetare ale UE au contribuit considerabil în ultimele două decenii la scăderea preţurilor şi la dezvoltarea tehnologică în diferite sectoare energetice cheie, cum ar fi cele ale energiei eoliene şi sistemelor fotovoltaice. Acesta este, printre altele, motivul pentru care costul modulelor fotovoltaice a scăzut foarte mult (de trei ori în câţiva ani). Obiectivul prevăzut în Planul SET, ca până în 2030 preţul unui kW să ajungă la 1 euro, poate să devină realitate în anul 2020. Şi în domeniul transporturilor, eforturile UE au permis un început eficient în ceea ce priveşte biocombustibilii de a doua generaţie. Începând din 2007, Programul Energie inteligentă-Europa (EIE) a promovat comercializarea tehnologiilor şi a abordat problema barierelor ne-tehnologice prin intermediul a peste 300 de proiecte, rezultând investiţii conexe cu o valoare de peste 4 miliarde euro. Prin Programul EIE II s-au stabilit, de asemenea, relaţii de cooperare cu instituţii financiare în vederea mobilizării de investiţii de aproximativ 2 miliarde euro (dintre care 38 de milioane din fonduri europene) în energii durabile, prin mecanismele sale de asistenţă pentru finanţarea proiectelor (ELENA şi Mobilizarea investiţiilor în sursele de energie locale). Se aşteaptă ca aceste investiţii să conducă la economii de energie de peste 2 000 GWh/an.


2. NOUA Strategie de securitate energetică a Uniunii Europene


Comisarul european pentru Energie, Gunther Oettinger, a prezentat, la 28 mai a.c., noua Strategie de securitate energetică a Uniunii Europene
, parte a Cadrului privind schimbările climatice şi energia pentru anul 2030, care vor fi aprobate până la sfârşitul anului.


Elemente şi cifre-cheie privind securitatea energetică a UE


În prezent, UE importă 53% din energia pe care o consumă. Dependenţa de importul de energie se referă la ţiţei (aproape 90%), gaze naturale (66%) şi, într-o mai mică măsură, la combustibilii solizi (42%) precum şi la combustibilul nuclear (40%). 


Securitatea aprovizionării cu energie vizează fiecare stat membru, chiar dacă unele sunt mai vulnerabile decât altele. Acest lucru este valabil în special în cazul regiunilor mai puţin integrate şi conectate, precum ţările baltice şi Europa de Est.


Chestiunea cea mai presantă în materie de securitate a aprovizionării cu  energie este dependenţa puternică de un furnizor extern unic. Acest aspect este în mod special valabil în cazul gazelor naturale, dar se aplică şi energiei electrice:


- şase state membre depind de Rusia, în calitate de furnizor extern unic, pentru toate importurile lor de gaze naturale şi trei dintre aceste ţări folosesc gaze naturale pentru a satisface peste un sfert din necesarul lor total de energie. În anul 2013, aprovizionările cu energie din Rusia reprezentau 39% din importurile de gaze naturale ale UE sau 27% din consumul de gaze naturale al UE; Rusia a exportat 71% din gazele sale naturale în Europa, cei mai mari importatori fiind Germania şi Italia;


- în cazul energiei electrice, trei state membre (Estonia, Letonia şi Lituania) sunt dependente de un operator extern unic pentru operarea şi echilibrarea reţelei lor de distribuţie a energiei electrice.


Factura energetică externă a UE reprezintă peste 1 miliard euro/zi (circa 400 de miliarde euro în 2013) şi mai mult de o cincime din importurile sale totale. Statele membre ale Uniunii importă ţiţei şi produse petroliere în valoare de peste 300 miliarde euro, din care o treime din Rusia.


Securitatea energetică a UE trebuie privită şi în contextul creşterii cererii de energie la nivel mondial, preconizată a creşte cu 27% până în anul 2030, fapt ce va genera schimbări importante ale aprovizionării cu energie şi ale fluxurilor comerciale.


În prezent, UE este singurul actor economic important care produce 50% din energia sa electrică fără emisii de gaze cu efect de seră (23% energie din surse regenerabile şi 27% energie nucleară), tendinţă care trebuie să continue. Pe termen lung, securitatea energetică a Uniunii este inseparabilă şi încurajată semnificativ de necesitatea de a trece la o economie competitivă, cu emisii reduse de dioxid de carbon, care reduce utilizarea combustibililor fosili importaţi. 


Strategia europeană a securităţii energetice stabileşte domeniile în care trebuie luate decizii sau puse în aplicare măsuri pe termen scurt, mediu şi lung pentru a răspunde preocupărilor privind securitatea energetică. Aceasta se bazează pe opt piloni esenţiali, care promovează împreună o cooperare mai strânsă, benefică pentru toate statele membre, respectând în acelaşi timp opţiunile energetice naţionale, şi care sunt susţinuţi de principiul solidarităţii:

• acţiuni imediate care au ca obiectiv creşterea capacităţii UE de a face faţă unei întreruperi majore pe parcursul iernii 2014/2015;


• consolidarea mecanismelor de urgenţă şi solidaritate care includ coordonarea evaluărilor riscurilor şi a planurilor pentru situaţii de urgenţă; şi protejarea infrastructurii strategice;


• moderarea cererii de energie;


•  construirea unei pieţe interne complet integrate;


• creşterea producţiei de energie în Uniunea Europeană;


• continuarea dezvoltării tehnologiilor energetice;


• diversificarea surselor externe de aprovizionare şi a infrastructurii conexe;


• îmbunătăţirea coordonării politicilor energetice naţionale şi transmiterea unui mesaj unitar în politica energetică externă.


1. Acţiuni imediate care au ca obiectiv creşterea capacităţii UE de a face faţă unei întreruperi majore pe parcursul iernii 2014/2015


Având în vedere evenimentelor actuale din Ucraina şi posibilitatea întreruperii aprovizionării cu energie, acţiunea pe termen scurt trebuie să se concentreze pe ţările care sunt dependente de un furnizor unic de gaze naturale.


Se va acorda o atenţie deosebită zonelor vulnerabile, creşterii capacităţii de stocare (de exemplu, prin utilizarea completă a capacităţii Letoniei de stocare în regiunea baltică), dezvoltării fluxurilor inversate (urmând exemplul memorandumului de înţelegere semnat între Slovacia şi Ucraina), dezvoltării securităţii planurilor de aprovizionare la nivel regional şi intensificării exploatării potenţialului gazului natural lichefiat.


În acest sens sunt preconizate o serie de acţiuni-cheie:


• intensificarea cooperării în cadrul Grupului de coordonare pentru gaze naturale şi, în special, continuarea monitorizării fluxurilor de gaze şi a nivelului de stocare a acestora, precum şi coordonarea şi evaluarea, la nivelul UE sau la nivel regional, a riscurilor şi planurilor pentru situaţii de urgenţă, care sunt elaborate la nivel naţional;


• actualizarea şi evaluarea riscurilor şi a planurilor de acţiune preventive şi a planurilor de urgenţă, astfel cum sunt prevăzute în Regulamentul nr. 994/2010;


• lansarea de teste de rezistenţă privind securitatea energetică în lumina riscurilor de întrerupere a aprovizionării în iarna viitoare şi dezvoltarea mecanismelor de rezervă, dacă este necesar, precum creşterea stocurilor de gaze, dezvoltarea infrastructurilor de urgenţă şi a fluxurilor inversate, reducerea cererii de energie sau trecerea la combustibili alternativi pe termen foarte scurt;


• cooperarea în continuare cu furnizorii de gaze şi cu operatorii sistemului de transport pentru identificarea unor posibile surse de aprovizionare suplimentare pe termen scurt, în special cu gaz natural lichefiat.


2. Consolidarea mecanismelor de urgenţă şi solidaritate


Principala preocupare a Uniunii Europene este aceea de a asigura o pregătire şi o planificare optimă în vederea îmbunătăţirii rezilienţei la întreruperile bruşte ale aprovizionării cu energie, protejarea infrastructurilor şi reducerea vulnerabilităţii statelor membre care-şi acordă sprijin reciproc sau primesc un ajutor colectiv.


- stocurile de petrol


Statele membre sunt obligate să creeze şi să menţină rezerve minime de ţiţei şi de produse petroliere, fapt care trebuie să conducă la diminuarea riscurilor de întrerupere a aprovizionării, în conformitate cu prevederile Directivei 2009/119/CE  privind obligaţia statelor membre de a menţine un nivel minim de rezerve de ţiţei şi/sau de produse petroliere.


Stocurile actuale acoperă circa 120 de zile de consum, depăşind cerinţa minimă de 90 de zile de aprovizionare. Mai mult, obligaţia de stocare adoptată de UE este legată de condiţia de stocare a petrolului impusă de Agenţia Internaţională a Energiei (AIE).


Garanţia că nu există probabilitatea producerii vreunui deficit fizic de aprovizionare este un element fundamental pentru a tempera fluctuaţiile preţurilor pieţei în cazul unei crize. Prin urmare, UE trebuie să continue să promoveze cooperarea internaţională şi transparenţa în legătură cu stocurile şi pieţele de petrol, implicând în special consumatorii noi importanţi, cum ar fi China şi India.


- prevenirea şi reducerea riscurilor de întrerupere a aprovizionării cu gaze


De la crizele de aprovizionare cu gaze din 2006 şi 2009 până în prezent, UE şi-a consolidat capacităţile de coordonare pentru a preveni şi a reduce posibilele întreruperi ale aprovizionării cu gaze naturale
. În prezent, investiţiile în infrastructura de rezervă sunt obligatorii. Astfel, până la 3 decembrie 2014, statele membre trebuie să poată acoperi cererea în perioadele de vârf chiar şi în eventualitatea unei întreruperii a celui mai mare element de infrastructură. În plus, fluxurile inversate trebuie să funcţioneze la toate interconexiunile transfrontaliere dintre statele membre.


La scară globală, UE este bine pregătită pentru întreruperile în aprovizionarea cu gaze naturale. Au fost adoptate norme care garantează aprovizionarea clienţilor protejaţi (de exemplu, clienţii care folosesc gaze pentru încălzire) în condiţii severe, inclusiv în cazul întreruperilor de funcţionare a infrastructurii în condiţii de iarnă normale, statele membre având obligaţia de a elabora planuri de pregătire pentru situaţii de urgenţă şi planuri de răspuns în astfel de situaţii. Grupul de coordonare pentru gazele naturale, care cuprinde statele membre, autorităţile de reglementare şi toate părţile interesate, a făcut dovada că reprezintă o platformă eficace la nivelul UE în domeniul schimburilor de informaţii între experţi şi în ceea ce priveşte acţiunea coordonată. Aceste norme creează un cadru european care asigură solidaritatea participanţilor, deoarece garantează că statele membre îşi asumă responsabilităţile care le revin la nivel naţional şi consolidează în mod colectiv securitatea aprovizionării.


În plus, la nivel internaţional, se pot avea în vedere instrumente noi de securitate a aprovizionării împreună cu partenerii-cheie strategici. Reunirea unei părţi minime a depozitelor de siguranţă existente într-o rezervă de capacitate comună virtuală, de exemplu în cadrul AIE, ar putea permite un răspuns rapid în cazul unei întreruperi limitate
.


- protecţia infrastructurii critice


UE va continua să dezvolte o politică de abordare a protecţiei fizice a infrastructurii critice (împotriva ameninţărilor sau pericolelor de orice tip) care include infrastructura energetică, o atenţie sporită fiind acordată securităţii informatice. În plus, este necesar să se lanseze o dezbatere mai amplă privind protecţia infrastructurii energetice strategice precum sistemele de transport al gazelor naturale şi energiei electrice, care asigură un serviciu fundamental pentru toţi consumatorii. Această dezbatere trebuie să abordeze ideea controlului infrastructurii strategice de către entităţi din afara UE, în special de către societăţile de stat, băncile naţionale sau fondurile suverane din ţările furnizorilor principali care au ca obiectiv intrarea pe piaţa energetică a UE, uneori având mai degrabă tendinţe de împiedicare a diversificării, decât de dezvoltare a reţelei şi infrastructurii UE. 


În cazul oricărei achiziţii de infrastructură strategică de către cumpărători din afara UE trebuie să se garanteze respectarea legislaţiei comunitare existente. De asemenea, trebuie evaluate avantajele unui sistem global de energie care echilibrează în mod adecvat producţia centralizată şi descentralizată de energie, în scopul construirii unui sistem care să fie eficient din punct de vedere economic şi rezistent la eventualele întreruperi majore ale reţelei.


Dispoziţiile existente privind separarea activităţilor de transport al gazelor prevăd deja un mecanism pentru a asigura faptul că operatorii sistemului de transport controlaţi de entităţi care nu fac parte din UE respectă aceleaşi obligaţii ca şi operatorii controlaţi de entităţi din UE. Cu toate acestea, experienţa recentă cu anumiţi operatori din afara UE care încercau să evite respectarea legislaţiei UE pe teritoriul UE ar putea impune o aplicare mai strictă şi o posibilă consolidare a normelor aplicabile la nivelul UE şi la cel al statelor membre. În acest context, respectarea normelor pieţei interne a UE, în special în privinţa achiziţiilor publice, trebuie să fie, de asemenea, garantată.


- mecanismele de solidaritate în statele membre


Solidaritatea, una dintre trăsăturile caracteristice ale UE, impune acordarea de asistenţă practică pentru statele membre cele mai vulnerabile în faţa întreruperilor majore ale aprovizionării cu energie. Astfel, se are în vedere organizarea şi revizuirea periodică a planificării intervenţiilor, pe baza testelor de rezistenţă a sistemelor de energie şi a discuţiilor cu autorităţile naţionale şi cu industria, în scopul garantării unor niveluri minime ale aprovizionărilor cu combustibili alternativi şi pentru completarea stocurilor pentru situaţiile de urgenţă. Având în vedere evenimentele actuale, atenţia se îndreaptă spre statele membre de la frontiera estică a UE, iar dacă este cazul, spre ţările candidate şi posibil candidate, care ar putea fi asociate la astfel de mecanisme.


Principalele acţiuni-cheie vizează:


• revizuirea mecanismelor existente de protecţie a securităţii aprovizionării cu energie şi implementarea propunerilor de consolidare a lor, dacă este necesar, precum şi luarea de măsuri de protejare a infrastructurilor energetice strategice şi pentru asigurarea echilibrului corespunzător dintre activele centralizate şi cele descentralizate;


• propunerea de noi planuri şi mecanisme de coordonare pentru situaţii de urgenţă în vederea asigurării aprovizionării cu energie a ţărilor în caz de necesitate, pe baza evaluărilor riscurilor (testele de rezistenţă privind securitatea energetică), prioritatea fiind statele membre de la frontiera estică a UE.


3. Moderarea cererii de energie


Moderarea cererii de energie este unul dintre instrumentele cele mai eficace de reducere a dependenţei Uniunii Europene de energia externă şi în ceea ce priveşte expunerea sa la creşterile de preţuri. Conform oficialilor europeni, situaţia actuală face imperios necesară atingerea obiectivului UE în materie de eficienţă energetică, convenit anterior, de 20%, care va permite realizarea de economii de energie primară de 371 Mtep în anul 2020, comparativ cu previziunile. Aceste economii pot să fie realizate dacă măsurile prevăzute în legislaţia relevantă, în special în Directiva privind eficienţa energetică şi în Directiva privind performanţa energetică a clădirilor sunt puse în aplicare în mod riguros şi fără întârziere.


Obţinerea unor economii de energie importante este posibilă numai dacă sectoarele prioritare sunt clar identificate şi dacă sunt mobilizate capitaluri de investiţii ce pot fi accesate cu uşurinţă. Cererea de energie în sectorul construcţiilor, răspunzător pentru circa 40% din consumul de energie în UE şi pentru o treime din utilizarea gazelor naturale, ar putea să fie redusă cu până la trei sferturi dacă se accelerează renovarea clădirilor. Îmbunătăţirea sistemelor de încălzire centrală şi de răcire centralizată pot şi ele să aducă o contribuţie importantă. De asemenea, industria consumă aproximativ un sfert din gazele utilizate în UE şi există un potenţial semnificativ de creştere a eficienţei energetice generate de sistemul consolidat de comercializare a certificatelor de emisii, aşa cum a fost propus de Comisie ca parte a cadrului privind clima şi energia pentru 2030.


În scopul declanşării altor investiţii din partea sectorului privat, care joacă un rol esenţial, fondurile structurale europene şi Fondul european pentru inovare (ESI) au alocat o sumă minimă de 27 miliarde euro în mod special pentru investiţiile într-o economie cu emisii scăzute de dioxid de carbon, care include eficienţa energetică. 
Analiza actuală a programării acestor fonduri de către statele membre indică faptul că valoarea reală a acestor investiţii va creşte la peste 36 de miliarde euro. Instrumentele financiare create cu ajutorul contribuţiei din fondurile ESI pot atrage participarea la investiţii a unui capital privat suplimentar, în timp ce noile modele de afaceri ale societăţilor de servicii energetice pot asigura economii în cadrul întregului sistemul energetic.


În acest sens, statele membre trebuie:


• să accelereze măsurile pentru a atinge obiectivul de eficienţă energetică pentru 2020, concentrându-se asupra încălzirii şi izolării termice, în special în domeniul construcţiilor şi al industriei, în principal prin:


- punerea în aplicare a DEE
 şi a EPBD
;


- consolidarea sprijinului normativ şi a sprijinului financiar public pentru a accelera ritmul de renovare a clădirilor şi de îmbunătăţire a introducerii sistemelor de termoficare;


- promovarea serviciilor energetice şi a răspunsului la cerere prin tehnologii noi pentru care sprijinul financiar al UE, în special prin fondurile ESI, poate să vină în completarea schemelor de finanţare naţionale;


- accelerarea punerii în aplicare a planurilor de acţiune în domeniul energiei durabile prezentate de administraţiile municipale care participă la Convenţia primarilor;


- promovarea eficienţei energetice în industrie printr-o schemă consolidată a UE de comercializare a certificatelor de emisii.


Comisia:


• va revizui DEE pentru a evalua progresul înregistrat în realizarea obiectivului de eficienţă energetică pentru 2020 şi pentru a indica modul în care eficienţa energetică poate să contribuie la cadrul de politică privind clima şi energia pentru 2030;


• va identifica sectoare prioritare clare (în domeniul locuinţelor, al transportului şi al industriei) în care se pot realiza câştiguri în materie de eficienţă energetică pe termen mediu şi lung, inclusiv în statele membre cele mai vulnerabile la întreruperile aprovizionării;


• va identifica obstacolele rămase în calea adoptării eficienţei energetice şi a dezvoltării unei pieţe veritabile de servicii de eficienţă energetică şi va propune căi de abordare a acestora prin măsuri nelegislative;


• va revizui Directiva privind etichetarea energetică şi Directiva privind proiectarea ecologică pe baza experienţei dobândite, pentru a asigura o reducere mai eficientă a consumului de energie şi a impacturi altor produse asupra mediului.


4. Construirea unei pieţe interne complet integrate

O piaţă internă europeană a energiei este un factor-cheie al securităţii energetice şi reprezintă mecanismul necesar pentru realizarea acesteia într-un mod eficient din punctul de vedere al costurilor. Intervenţiile guvernamentale care afectează acest cadru de piaţă, precum deciziile luate la nivel naţional privind energia din surse regenerabile sau obiectivele în materie de eficienţă, deciziile de sprijinire a investiţiilor în producţia de energie nucleară (sau cele privind dezafectarea centralelor nucleare) sau deciziile de sprijinire a proiectelor-cheie de infrastructură (precum Nord Stream, South Stream, TAP - Trans Adriatic Pipeline sau terminalul baltic GNL) trebuie să fie discutate la nivel european şi/ sau regional pentru a se asigura că deciziile luate de un stat membru nu subminează securitatea aprovizionării altui stat membru. 


La nivelul UE există diverse instrumente pentru a pune în aplicare astfel de proiecte cu respectarea acquis-ului şi într-o manieră coordonată (legislaţia pieţei interne, orientările TEN-E, controlul ajutoarelor de stat). Strategia europeană a securităţii energetice impune ca instrumentele de aplicare a legislaţiei să fie precedate de o discuţie strategică la nivelul UE, nu numai la nivel naţional.


- îmbunătăţirea funcţionării pieţei interne a energiei electrice şi a gazelor naturale


Cel de al treilea pachet privind piaţa internă a energiei stabileşte cadrul în care este necesar să se dezvolte piaţa internă a energiei. Şefii de stat au convenit că  piaţa internă ar trebui realizată până la finalul anului 2014, fiind înregistrate evoluţii pozitive în ceea ce priveşte integrarea pieţelor regionale. Pieţele competitive şi lichide asigură o acoperire eficace împotriva abuzurilor de putere de piaţă sau de putere politică ale furnizorilor individuali. Mecanismele de tranzacţionare bine dezvoltate şi pieţele lichide la vedere pot oferi soluţii eficace pe termen scurt în eventualitatea unor întreruperi, cum este deja cazul în ceea ce priveşte petrolul sau cărbunele. Este posibil să se realizeze acelaşi nivel de securitate pentru gazele naturale şi pentru energia electrică, cu condiţia să se dispună de o capacitate suficientă a conductelor şi de reţelele necesare pentru a transporta rezervele dintr-un loc în altul.


O abordare la nivel regional a fost şi va continua să fie decisivă pentru integrarea pieţei europene a energiei din punctul de vedere al schimburilor transfrontaliere, precum şi al securităţii aprovizionării (inclusiv mecanismele de asigurare a capacităţii, dacă este necesar). Ţările nordice (Finlanda, Suedia, Danemarca şi Norvegia) au oferit un exemplu în sectorul energiei electrice prin integrarea timpurie a pieţelor lor în Nord Pool. De asemenea, Forumul nord-vest european (care include Franţa, Germania, Belgia, Olanda, Luxemburg şi Austria) a iniţiat proiecte de integrare noi atât în sectorul energiei electrice, cât şi în cel al gazelor naturale. De asemenea, operatorii sistemelor de transport şi autorităţile de reglementare au făcut progrese decisive în direcţia cuplării pieţelor energiei electrice din mai multe zone
. În domeniul gazelor naturale, o realizare cu impact similar o constituie înfiinţarea, în 2013, a platformei PRISMA, în cadrul căreia capacitatea de interconectare pentru reţelele a 28 de OST responsabili pentru transportul a 70% din gazele naturale din Europa este licitată într-un mod transparent şi uniform.


Cu toate acestea, dezvoltarea pieţelor competitive şi bine integrate din statele baltice şi din Europa de Sud-Est a rămas în urmă, privând aceste regiuni de avantajele conexe ale securităţii aprovizionării. Sunt necesare abordări orientate care să accelereze dezvoltarea infrastructurii critice, precum şi crearea unor terminale regionale de gaze naturale în aceste regiuni. Punerea în aplicare adecvată a codurilor de reţea în sectorul gazelor naturale va spori în mod semnificativ  securitatea energetică, întrucât va consolida accesul liber şi nediscriminatoriu la sistemele de transport, astfel încât gazele să poată circula în mod liber şi flexibil în întreaga Uniune Europeană. În plus, trebuie să continue aplicarea viguroasă a normelor de control în domeniul antitrust şi al concentrărilor economice, întrucât acestea garantează faptul că securitatea aprovizionării UE nu este slăbită prin comportamentul anticoncurenţial, prin consolidarea anticoncurenţială sau integrarea pe verticală a societăţilor energetice.


- accelerarea construirii principalelor conducte de interconectare

O piaţă internă a energiei integrată şi competitivă are nevoie de un cadru de reglementare comun şi de o dezvoltare importantă a infrastructurii pentru transportul energiei, în special a interconexiunilor transfrontaliere între statele membre. Comisia estimează că este nevoie, în acest scop, de circa 200 de miliarde euro până în anul 2020, dar că piaţa nu poate să livreze în prezent decât aproximativ jumătate din această sumă.


Regulamentul privind orientările pentru reţelele energetice transeuropene, împreună cu Mecanismul pentru interconectarea Europei (MIE) au fost concepute pentru a identifica şi a asigura punerea în aplicare la timp a principalelor proiecte de care are nevoie Europa de-a lungul celor 12 coridoare şi zone prioritare. Prima listă de proiecte de interes comun (PIC) a Uniunii a fost adoptată în 2013. Obiectivul principal al politicii UE în domeniul infrastructurii este, în prezent, acela de a asigura punerea în aplicare la timp a PIC. Cele 5,8 miliarde euro ai MIE împreună cu procedurile simplificate de acordare a autorizaţiilor vor contribui la îndeplinirea acestui obiectiv. MIE reprezintă numai circa 3% din investiţia de 200 de miliarde euro necesară până în 2020, dar poate să atragă alte fonduri prin utilizarea instrumentelor financiare. Pentru a avea un impact veritabil, MIE trebuie să fie direcţionat către un număr redus de proiecte critice şi, de asemenea, trebuie combinat cu eforturile autorităţilor de reglementare de a finanţa o parte a infrastructurii prin tarife de reţea, precum şi cu eforturile statelor membre care utilizează fondurile structurale şi de investiţii europene, acolo unde este cazul. Atât pe parcursul autorizării, cât şi al implementării proiectelor, ar trebui să se ţină cont în mod corespunzător de legislaţia şi de orientările UE privind mediul pentru a se asigura durabilitatea ecologică, precum şi sprijinul publicului şi acceptarea proiectelor de către acesta.


În domeniul gazelor naturale şi al energiei electrice au fost identificate 27, respectiv, 6 proiecte critice pentru securitatea energetică a UE pe termen scurt şi mediu, deoarece se preconizează că implementarea lor va diversifica şi mai mult posibilităţile de aprovizionare şi va întări solidaritatea în părţile cele mai vulnerabile ale Europei. Aproximativ jumătate dintre aceste proiecte ar trebui să se încheie până în 2017, în timp ce restul proiectelor au date de demarare planificate până în 2020. Marea majoritate a acestor proiecte critice se derulează în Europa de Est şi în Europa de Sud-Vest. Costul lor este estimat la circa 17 miliarde euro. PIC critice sunt în principal proiecte la scară largă, cu excepţia câtorva proiecte privind terminalele şi depozitarea GNL, fiind în mod inerent expuse la întârzieri. Astfel, posibilităţile de a accelera punerea lor în aplicare necesită mai mult decât un simplu sprijin din partea MIE în etapele iniţiale. Ca atare, Comisia intenţionează să îşi intensifice sprijinul acordat proiectelor critice prin reunirea promotorilor proiectelor, pentru a discuta posibilităţile tehnice de accelerare a implementării proiectelor, a autorităţilor naţionale de reglementare (ANR), pentru a ajunge la un acord cu privire la alocarea transfrontalieră a costurilor şi la finanţare, precum şi a ministerelor competente, pentru a asigura un sprijin politic solid în perspectiva primei cereri de propuneri, dar şi a cererilor ulterioare.


Cele 33 de proiecte critice sunt următoarele:


• Proiecte în domeniul gazelor naturale


A. Proiecte pe termen scurt (2014 – 2016)


- Piaţa baltică a gazelor

1. Lituania - Navă GNL; Termen: sfârşitul anului 2014;


2. Modernizarea conductei Klaipėda- Kiemėna; Termen: 2017;


- Diversificarea opţiunilor privind gazele naturale în Europa Centrală şi Europa de Sud-Est

3. Polonia - Terminal în Swinoujscie şi conductă de racordare; Termen: 2014; 


4. Conductă de interconectare Grecia-Bulgaria; Termen: 2016;


5. Flux inversat Grecia-Bulgaria; Termen: 2014;  


6. Bulgaria - Creşterea capacităţii de stocare în Chiren; Termen: 2017;


7. Flux inversat Ungaria-Croaţia; Termen: 2015;  


8. Flux inversat Ungaria-România; Termen: 2016;


9. Conductă de interconectare Bulgaria-Serbia; Termen: 2016;


10. Conducta de interconectare Croaţia-Ungaria; Termen: 2015;


B. Proiecte pe termen mediu (2017 – 2020)


- Piaţa baltică a gazelor

11. Conductă de interconectare Polonia-Lituania; Termen: 2019;


12. Conductă de interconectare Finlanda-Estonia, conductă maritimă cu flux bidirecţional; Termen: 2019;


13. Terminalul baltic de GNL a cărui amplasare urmează să fie stabilită (Estonia sau Finlanda); Termen: 2017;


14. Conductă de interconectare Letonia-Lituania; Termen: 2020;


- Facilitarea circulaţiei gazelor naturale din Spania spre nord

15. Conducta de interconectare „Midcat” dintre Spania şi Franţa;


- Diversificarea opţiunilor privind grupurile din domeniul gazelor naturale în Europa Centrală şi Europa de Sud-Est

16. Conductă de interconectare Polonia-Cehia; Termen: 2019;


17. Conductă de interconectare Polonia-Croaţia; Termen: 2019;


18. Polonia - construirea a 3 conducte interne şi a unei staţii de compresoare necesare pentru a conecta punctele de intrare de pe coasta baltică la conductele de interconectare Polonia-Cehia şi Polonia-Croaţia; Termen: 2018;


19. Conducta de gaze naturale Transanatolia (TANAP) care transportă gazele naturale din regiunea Caspică în UE prin Turcia şi deschide coridorul sudic al gazelor; 


20. Coridorul sudic al gazelor TAP (Grecia-Albania-Italia); Termen: 2019;


21. Conductă de interconectare nouă IAP (Albania-Croaţia), parte a inelului de gaze regional din Balcani și conectată la TAP; Termen 2020;


22 Croaţia - Terminal GNL în insula Krk care sprijină securitatea aprovizionării şi diversificarea în regiune. Termen: 2019;


23. Bulgaria - Reabilitarea şi extinderea reţelei de transport necesare în vederea integrării la nivel regional; Termen: 2017;


24. România - Sistem intern şi flux inversat către Ucraina;


25. Grecia - Staţie de compresoare la Kipi pentru a facilita conectarea la TANAP şi TAP; Termen: 2019;


26. Grecia - Тerminal GNL la Alexandroupolis; Termen: 2016;


27. Grecia - Тerminal GNL în zona Mării Egee, în golful Kavala; Termen: 2016;


• Proiecte în domeniul energiei electrice


A. Proiecte pe termen scurt (2014 - 2016)


- Pentru a pune capăt izolării zonei baltice

28. Nordbalt 1 şi 2 - Interconexiuni Suedia-Lituania; Termen: 2015; 


29. Interconexiune Lituania-Polonia; Termen: 2015 prima etapă; 


B. Proiecte pe termen (2017 - 2020)


- Pentru a pune capăt izolării zonei baltice

30. Linii interne în Letonia şi Suedia; Termen: 2019; 


31. Interconexiunea Estonia-Letonia; Termen: 2020; 


32. Sincronizarea reţelelor din Estonia, Letonia şi Lituania cu reţelele continentale europene; Termen: 2020; 


- Pentru a pune capăt izolării Peninsulei Iberice

33. Interconexiunea submarină prin cablu de înaltă tensiune în curent continuu între Aquitania (Franţa) şi Ţara Bascilor (Spania); Termen: 2020. 


În martie 2014, Consiliului European, în concluziile sale, a făcut apel la „punerea rapidă în aplicare a tuturor măsurilor care vizează îndeplinirea obiectivului de obţinere, pentru toate statele membre, a unei interconectări de cel puţin 10% a capacităţii instalate a acestora de producere a energiei electrice”. În prezent, nivelul mediu de interconectare este de aproximativ 8%. Ţinând cont de importanţa conductelor de interconectare pentru consolidarea securităţii aprovizionării şi de nevoia de a facilita comerţul transfrontalier, Comisia Europeană propune să extindă actualul obiectiv de interconectare la 15% până în 2030, ţinând totodată seama de aspectele legate de costuri şi de potenţialul schimburilor comerciale din regiunile relevante.


- piaţa europeană a petrolului

Rusia este unul dintre principalii furnizori ai UE în ceea ce priveşte ţiţeiul care este în prezent rafinat în UE, iar unele rafinării sunt optimizate pentru acest ţiţei. Deşi există suficientă capacitate de rafinare pentru a satisface cererea totală de produse petroliere, UE este un exportator net de benzină şi un importator net de motorină în principal din Rusia şi din SUA. Datorită interdependenţei dintre UE, SUA şi Rusia în legătură cu petrolul, cu disponibilitatea stocurilor de petrol şi cu capacitatea de a comercializa şi transporta petrol la nivel global, nu există nicio ameninţare imediată pentru UE în legătură cu aprovizionarea sa cu petrol. Cu toate acestea, există probleme care trebuie monitorizate îndeaproape şi care necesită o coordonare  strategică a politicii UE în domeniul petrolului:


- dependenţa industriei de rafinare a UE de ţiţeiul din Rusia;


- creşterea concentrării în industria petrolieră rusă şi creşterea drepturilor de proprietate ale societăţilor petroliere ruseşti asupra capacităţilor de rafinare din UE;


- produsele rafinate consumate în domeniul transporturilor.


Sectorul rafinării din UE se confruntă cu provocări importante pentru a rămâne

competitiv, după cum demonstrează reducerea capacităţii de rafinare şi investiţiile străine, în special cele ale societăţilor ruse care măresc dependenţa de ţiţeiul rus. Este important să se menţină capacităţi de rafinare competitive în Europa pentru a se evita dependenţa excesivă de produsele petroliere rafinate importate şi pentru ca Europa să poată prelucra stocurile de ţiţei cu suficientă flexibilitate.


Pe termen lung, dependenţa UE de petrol, în special în sectorul  transporturilor, trebuie să fie redusă. Comisia a stabilit o serie de măsuri pentru a reduce emisiile de gaze cu efect de seră şi consumul de combustibili pentru transport, inclusiv o strategie privind combustibilii alternativi
.


Acţiuni-cheie propuse:


• Statele membre:


- consolidarea cooperării regionale între statele membre în care conductele de

interconectare, acordurile de echilibrare, mecanismele de asigurare a capacităţii şi integrarea pe piaţă contribuie la securitatea energetică;


- finalizarea transpunerii legislaţiei privind piaţa internă a energiei până la sfârşitul anului 2014, în special în ceea ce priveşte normele privind separarea, fluxurile inversate şi accesul la instalaţiile de stocare a gazelor;


- intensificarea discuţiilor referitoare la Directiva privind impozitarea energiei pentru a reduce stimulentele fiscale pentru motorină şi refacerea echilibrului între capacitatea de rafinare şi consumul de produse petroliere în UE. Trebuie avută în vedere şi o impozitare favorabilă a combustibililor alternativi, în special a combustibililor din surse regenerabile;


- intensificarea eforturilor pentru punerea în aplicare a Directivei privind instalarea infrastructurii pentru combustibilii alternativi.


• Operatorii de sisteme de transport 

 
- accelerarea punerii în aplicare a codurilor de reţea pentru gazele naturale şi pentru energia electrică.


• Comisia Europeană:


- accelerarea procedurilor de constatare a neîndeplinirii obligaţiilor în legătură cu legislaţia privind piaţa internă, acolo unde este cazul;


- colaborarea cu statele membre pentru a asigura punerea în aplicare rapidă a tuturor proiectelor de interes comun şi a altor măsuri în vederea atingerii obiectivului de realizare a unei interconectări de cel puţin 10% din capacitatea instalată de producere a energiei electrice în cazul tuturor statelor membre până în 2020, precum şi a obiectivului de 15% până în anul 2030. Coordonarea tuturor fondurilor comunitare disponibile, inclusiv MIE, fondurile ESI şi a sprijinului acordat de Banca Europeană de Investiţii pentru a accelera construirea conductelor de interconectare principale şi a infrastructurii conexe de la nivel naţional şi regional;


- în cooperare cu statele membre şi cu autorităţile naţionale de reglementare, va analiza măsurile care pot fi luate pentru a accelera alocarea transfrontalieră corespunzătoare a costurilor pentru proiectele critice identificate şi toate măsurile care ar putea să conducă la finalizarea acestora în următorii 2-3 ani;


- va discuta cu industria şi cu statele membre despre modul de diversificare a surselor de aprovizionare cu ţiţei a rafinăriilor din UE pentru a reduce dependenţa de Rusia;


- va urmări o agendă comercială activă care să asigure accesul la pieţele de export al petrolului şi care să limiteze practicile de denaturare a comerţului prin promovarea unor discipline comerciale solide în domeniul energiei, asigurând aplicarea adecvată a disciplinei comerciale acolo unde este cazul;


- identificarea activelor strategice la nivelul UE din lanţul valoric al petrolului şi definirea unei acţiuni coordonate pentru a asigura consolidarea capacităţii de rafinare a UE într-un mod care să îmbunătăţească diversificarea energetică la nivelul UE;


- dezvoltarea cooperării cu AIE pentru a monitoriza lanţul valoric al petrolului şi 

promovarea transparenţei datelor privind fluxurile, investiţiile şi drepturile de proprietate.


5. Creşterea producţiei de energie în Uniunea Europeană


UE poate să îşi reducă dependenţa de anumiţi furnizori şi combustibili prin maximizarea utilizării unor surse de energie autohtone.


- creşterea producţiei de energie în Uniunea Europeană


În ultimele două decenii, producţia autohtonă de energie din Uniunea Europeană a scăzut în mod constant, în ciuda unei creşteri a producţiei de energie din surse regenerabile. Este posibil să se încetinească această tendinţă pe termen mediu printr-o utilizare mai adecvată a energiei din surse regenerabile, a energiei nucleare, precum şi prin producţia durabilă de combustibili fosili competitivi, dacă au fost alese aceste opţiuni.


- energia din surse regenerabile


Costurile aferente combustibilului importat, evitate ca urmare a creşterii nivelului de utilizare a energiei din surse regenerabile, se ridică la cel puţin 30 miliarde euro/an. În 2012, de exemplu, s-a estimat că energia din surse regenerabile a contribuit cu 14,1% la consumul final de energie al UE. Pentru perioada de după 2020, Comisia a propus o creştere a cotei de energie din surse regenerabile până la cel puţin 27% până în anul 2030.


Energia electrică şi energia termică din surse regenerabile oferă posibilităţi rentabile importante de reducere a utilizării gazelor naturale în mai multe sectoare până la sfârşitul acestui deceniu. Acest lucru se poate realiza prin trecerea la combustibili pentru încălzire din surse regenerabile autohtone, fapt care poate conduce la înlocuirea unor cantităţi importante de combustibili importaţi. În conformitate cu planurile naţionale privind energia din surse regenerabile, statele membre planifică deja să crească producţia de energie termică din surse regenerabile cu 29 de milioane de tone echivalent petrol (Mtep) şi producţia de energie electrică din resurse regenerabile cu 39 de milioane Mtep în perioada 2012-2020.


Aceste planuri au fost sprijinite în perioada de demarare graţie fondurilor ESI, în coordonare cu sprijinul acordat de BEI şi de instituţiile financiare internaţionale. Ca şi în cazul infrastructurii, majoritatea investiţiilor în acest domeniu trebuie făcute de sectorul privat.


Prin reducerea costului tehnologiilor, multe surse de energie regenerabile devin tot mai competitive, putând intra în exploatare, de exemplu energia eoliană terestră. Integrarea lor pe scară largă va necesita reţele mai inteligente de distribuţie a energiei şi soluţii noi de stocare a energiei. Se poate să fie necesară şi luarea în considerare a mecanismelor de asigurare a capacităţii la nivel regional. De asemenea, noile orientări privind ajutoarele de stat pentru protecţia mediului şi energie pentru perioada 2014-2020 vor promova atingerea obiectivelor naţionale pentru 2020 privind energia din surse regenerabile într-un mod mai eficient din punctul de vedere al costurilor.


- hidrocarburile şi cărbunele curat


Exploatarea resurselor convenţionale de petrol şi gaze naturale din Europa, atât în zonele de producţie tradiţionale (de exemplu, Marea Nordului) cât şi în zonele nou descoperite (de exemplu, Mediterana de Est, Marea Neagră) ar trebui să fie dezvoltată în deplină conformitate cu legislaţia privind mediul şi energia, inclusiv cu prevederile noii Directive privind siguranţa operaţiunilor petroliere şi de gaze offshore. Producţia de petrol şi de gaze naturale din surse neconvenţionale în Europa, în special de gaze de şist, ar putea să compenseze parţial scăderea producţiei de gaze convenţionale, cu condiţia ca problemele legate de acceptarea de către public şi de impactul asupra mediului să fie abordate în mod adecvat. În prezent se desfăşoară primele activităţi de explorare în unele state membre. Pentru a permite o eventuală producţie la scară comercială, este necesară o privire de ansamblu mai exactă asupra rezervelor neconvenţionale ale UE (resurse recuperabile din punct de vedere economic).


În ultimele două decenii, atât producţia cât şi consumul de cărbune pe plan intern au scăzut în UE. Totuşi, cărbunele şi lignitul reprezintă încă o cotă importantă în generarea de energie electrică în mai multe state membre, fiind de aproximativ 27% la nivelul UE. Deşi UE importă în prezent aproximativ 40% din combustibilii solizi pe care îi utilizează, aceştia sunt achiziţionaţi de pe o piaţă globală diversificată şi care funcţionează corespunzător, furnizând Uniunii o bază sigură de importuri. Din cauza emisiilor de CO2 aferente cărbunelui şi lignitului, aceşti combustibili nu vor avea un viitor pe termen lung în UE decât dacă se utilizează captarea şi stocarea dioxidului de carbon (CSC). CSC oferă, de asemenea, posibilităţi de îmbunătăţire în continuare a nivelului de recuperare a petrolului şi a gazelor naturale care altfel ar rămâne neexploatate. Prin urmare, având în vedere că, până în prezent, aplicarea CSC a fost destul de limitată, ar trebui să se depună eforturi suplimentare în materie de cercetare, dezvoltare şi utilizare, pentru a se putea beneficia pe deplin de această tehnologie.


Principalele acţiuni-cheie preconizate vizează:


• Statele membre:


- trebuie să continue să introducă surse regenerabile de energie pentru a atinge obiectivul pentru 2020 în contextul unei abordări bazate pe piaţă;


- europenizarea sistemelor de sprijinire a energiei din surse regenerabile printr-o coordonare îmbunătăţită a sistemelor naţionale de sprijin;


- accelerarea, în ceea ce priveşte combustibilii utilizaţi în sectorul încălzirii, trecerii la tehnologii de încălzire bazate pe energie din surse regenerabile;


- asigurarea cadrului de reglementare stabilit la nivel naţional pentru energia din surse regenerabile şi abordarea obstacolelor de natură administrativă;


- facilitarea accesului la finanţare pentru proiectele privind energia din surse regenerabile la toate nivelurile printr-o iniţiativă concertată a Băncii Europene de Investiţii şi a băncilor de investiţii de la nivel naţional, dacă este cazul, prin utilizarea sprijinului furnizat de fondurile ESI;


- exploatarea, în cazul în care s-a ales această opţiune, a hidrocarburilor şi cărbunelui curat, ţinând cont de priorităţile de decarbonizare;


- simplificarea procedurilor administrative la nivel naţional pentru proiectele privind hidrocarburile, inclusiv prin efectuarea unor evaluări strategice ale impactului şi prin înfiinţarea unui ghişeu pentru îndeplinirea procedurilor de autorizare, în conformitate cu documentele orientative ale Comisiei privind simplificarea procedurilor de evaluare a impactului asupra mediului pentru infrastructurile energetice şi pentru proiectele de interes comun vizând evaluarea impactului asupra mediului pentru proiectele transfrontaliere la scară largă;


- evaluarea potenţialului hidrocarburilor neconvenţionale, luând în considerare Recomandarea 2014/70/UE pentru a se asigura că sunt puse în aplicare cele mai înalte standarde de mediu;


- sprijinirea proiectelor demonstrative privind captarea şi stocarea dioxidului de

carbon, în special pe cele cofinanţate prin Programul NER 300
 şi prin Programul energetic european pentru redresare economică
, cum ar fi proiectul ROAD.


• Comisia:


- lansarea unei reţele europene pentru ştiinţă şi tehnologie privind extracţia hidrocarburilor neconvenţionale;


- organizarea unui schimb de informaţii între statele membre, sectoarele relevante şi organizaţiile neguvernamentale care promovează protecţia mediului, pentru a elabora documente de referinţă (BREF) privind cele mai bune tehnici disponibile (BAT) referitoare la explorarea şi producerea de hidrocarburi;


- asigurarea punerii în aplicare şi revizuirea Directivei CSC, precum şi adoptarea unei decizii privind a doua rundă de proceduri de atribuire din cadrul Programului NER 300;


- promovarea dezvoltării tehnologiilor bazate pe energia din surse regenerabile şi a schimburilor comerciale în cadrul unor negocieri multilaterale şi bilaterale.


6. Continuarea dezvoltării tehnologiilor energetice


Planul actual pentru reducerea dependenţei energetice a UE necesită schimbări substanţiale ale sistemului energetic pe termen mediu şi lung, schimbări care nu se vor produce decât în eventualitatea unei puternice impulsionări în direcţia dezvoltării unor tehnologii energetice noi. Aceste tehnologii noi sunt necesare pentru a reduce şi mai mult cererea de energie primară, pentru a diversifica şi a consolida opţiunile în materie de aprovizionare (atât externe, cât şi autohtone) şi pentru a optimiza infrastructura reţelei energetice cu scopul de a beneficia pe deplin de pe urma acestei diversificări.


Noile tehnologii pot să asigure soluţii eficiente şi rentabile pentru a ameliora eficienţa clădirilor şi a sistemelor de încălzire locale, pentru a furniza noi soluţii de stocare a energiei şi pentru a optimiza gestionarea reţelelor de distribuţie. În acest scop, sunt necesare investiţii importante din partea UE şi a statelor membre în cercetarea şi inovarea în domeniul energetic. Introducerea unei game largi de tehnologii energetice noi va fi crucială pentru a garanta că un număr suficient dintre acestea ajung efectiv pe piaţă, permiţând astfel statelor membre să îşi concretizeze opţiunile privind mixul energetic.


Aceste investiţii trebuie să cuprindă întregul lanţ de aprovizionare tehnologic, de la materiale (inclusiv materii prime critice) până la fabricaţie, asigurând faptul că UE, în paralel cu reducerea dependenţei sale de importurile de energie, asigură şi limitarea dependenţei sale de tehnologiile străine. La urma urmei, o astfel de strategie poate fi pusă în aplicare numai dacă este parte integrantă din politica Uniunii de cercetare şi inovare în domeniul energiei.


Pentru a maximiza impactul acestor investiţii, este necesară o coordonare mai bună atât între statele membre, cât şi între statele membre şi Comisie. În plus, şi în special în cazul implementării proiectelor demonstrative la scară largă, instrumentele financiare menite să mobilizeze investiţii mai mari din partea industriei de profil, de exemplu prin intermediul Băncii Europene de Investiţii, vor juca un rol esenţial.


Pentru aceasta, Comisia are în vedere integrarea securităţii energetice în procesul de punere în aplicare a priorităţilor Programului-cadru pentru cercetare şi inovare Orizont 2020 (2014-2020) şi asigurarea faptului că viitoarea Foaie de parcurs integrată a Planului strategic european privind tehnologiile energetice este în conformitate cu strategia europeană a securităţii energetice.


7. Diversificarea surselor externe de aprovizionare şi a infrastructurii conexe


- gaze naturale


Importurile reprezintă aproximativ 70% din cantitatea de gaze naturale consumată în UE, dar se estimează ca acestea vor rămâne stabile până în 2020, urmând a creşte uşor pentru a se ajunge la aproximativ 340-350 de miliarde de m3 până în 2025-2030. În 2013, din volumul importurilor de gaze naturale, 39% au provenit din Rusia, 33% din Norvegia şi 22% din Africa de Nord (Algeria şi Libia). Celelalte surse sunt mici şi reprezintă aproximativ 4%. Importurile de GNL din aceste ţări şi din altele (de exemplu, Qatar sau Nigeria) au crescut şi au atins un nivel maxim de aproximativ 20%, dar de atunci au scăzut la aproximativ 15% din cauza preţurilor mai mari din Asia.


Accesarea unor resurse mai diversificate de gaze naturale, în paralel cu menţinerea unor volume importante de importuri de la furnizorii fiabili, reprezintă o prioritate. În următorii ani, rolul GNL ca sursă potenţială majoră de diversificare se va menţine şi se va consolida. Noile aprovizionări cu GNL din America de Nord, Australia, Qatar şi noile rezerve descoperite în Africa de Est pot spori dimensiunea şi lichiditatea pieţelor globale ale GNL. La acestea se adaugă apariţia pe scena potenţialilor furnizori de gaze a Israelului, în perimetrul israelian din apele Mării Mediterane fiind descoperite două mari zăcăminte - Tamar şi Leviathan (cu o capacitate estimată la 536,8 miliarde de m3), primul fiind deja în exploatare. De asemenea, se estimează că prima instalaţie de lichefiere de pe coasta de est a Statelor Unite, cu o capacitate de aproximativ 24 de miliarde de m3/an, va fi funcţională până în 2015-2017. 

Se estimează că majoritatea volumelor vor fi direcţionate către pieţele asiatice, dar unele societăţi europene negociază deja contracte de aprovizionare cu GNL cu producătorii din Statele Unite. Aceste evoluţii ar trebui să fie facilitate prin reflectarea adecvată a priorităţilor în cadrul politicilor externe ale UE, în special în cadrul negocierilor în curs cu privire la un parteneriat transatlantic pentru comerţ şi investiţii (TTIP). Atât producţia Norvegiei (până la 116 miliarde de m3/an în 2018 faţă de nivelul actual de 106 miliarde de m3/an), cât şi producţia Africii de Nord (resurse potenţiale uriaşe de hidrocarburi neexplorate şi neexploatate şi avantajul vecinătăţii geografice) au potenţial de creştere. Uniunea Europeană ar trebui să îmbunătăţească interconexiunile interne pentru a garanta că gazele de la aceşti furnizori ajung pe toate pieţele regionale în conformitate cu obiectivele de interconectare existente.


Pe lângă consolidarea relaţiei cu furnizorii existenţi, un obiectiv al politicii UE trebuie să fie şi acela al deschiderii către noi resurse de energie. Crearea coridorului sudic şi proiectele de interes comun identificate reprezintă un element important în acest sens, întrucât pregătesc terenul pentru aprovizionarea din regiunea Caspică şi din alte regiuni mai îndepărtate. Urmărirea unei agende comerciale active în această regiune este importantă pentru asigurarea accesului la piaţă, dar şi pentru dezvoltarea unei infrastructuri critice, de a cărei viabilitate depinde accesul la volume de export suficiente. Într-o primă fază se preconizează că, până în 2020, 10 miliarde de m3/an din gazele naturale produse în Azerbaidjan vor ajunge pe piaţa europeană prin coridorul sudic al gazelor. În plus, acest nou gazoduct este vital pentru asigurarea unei conexiuni cu Orientul Mijlociu.


Infrastructura din Turcia avută în vedere în prezent ar putea să primească până la 25 de miliarde de m3/an pentru piaţa europeană. Dintr-o perspectivă pe termen mai lung, şi alte ţări, precum Turkmenistan, Irak şi Iran, ar putea să contribuie semnificativ la extinderea coridorului sudic al gazelor, dacă se întrunesc condiţiile necesare pentru suspendarea regimului de sancţiuni aplicate acestora. O politică externă coerentă şi bine orientată în raport cu aceste ţări este deosebit de importantă. În plus, UE ar trebui să se angajeze într-un dialog politic şi comercial mai intens cu partenerii nord-africani şi est-mediteraneeni, în special în vederea creării unui terminal de gaze mediteranean în sudul Europei. Toate acestea vor fi posibile numai dacă se pun la dispoziţie capacităţi de infrastructură de import şi dacă volumele de gaze sunt puse în vânzare la preţuri accesibile. 


- uraniul şi combustibilul nuclear


Energia electrică produsă de centralele nucleare constituie o sursă de aprovizionare cu energie electrică de bază, lipsită de emisii, jucând un rol important în ceea ce priveşte securitatea energetică. Valoarea relativă a combustibilului nuclear este marginală în raport cu costurile totale de producţie a energiei electrice, comparativ cu centralele pe bază de gaze naturale sau de cărbune, iar costul uraniului reprezintă doar o mică parte din costul total al combustibilului nuclear. Piaţa mondială de aprovizionare cu uraniu este stabilă şi bine diversificată dar, cu toate acestea, UE este complet dependentă de surse de aprovizionare externe. La nivel mondial, există doar câteva entităţi care pot să transforme uraniul în combustibil pentru reactoarele nucleare, însă industria UE deţine supremaţia tehnologică asupra întregului lanţ, inclusiv asupra procesului de îmbogăţire şi neprelucrare.


Securitatea nucleară constituie o prioritate absolută pentru UE. Prin urmare, este important să se accelereze adoptarea Directivei modificate privind securitatea nucleară, consolidând independenţa autorităţilor de reglementare în domeniul nuclear, informând publicul şi realizând evaluări inter pares periodice.


Cu toate aceste, Rusia, competitor-cheie în domeniul producţiei de combustibil

Nuclear, oferă pachete integrate de investiţii în întregul lanţ nuclear. Prin urmare, ar trebui să se acorde o atenţie deosebită investiţiilor în centralele nucleare noi care urmează să fie construite în UE şi care utilizează tehnologie din afara UE, pentru a garanta că aceste centrale nu sunt dependente numai de Rusia pentru  aprovizionarea cu combustibil nuclear - posibilitatea de a diversifica sursele de aprovizionare cu combustibil trebuie să fie o condiţie pentru orice investiţie nouă care urmează să fie asigurată de Agenţia de Aprovizionare a Euratom. În plus, este necesar un portofoliu global diversificat al aprovizionării cu combustibil pentru toţi operatorii de centrale.


Principalele acţiuni-cheie urmăresc:

• Comisia şi statele membre:


- sporirea transparenţei la nivelul UE în privinţa securităţii aprovizionării cu gaze şi analizarea posibilităţilor de ameliorare a informaţiilor privind preţurile în cadrul mecanismelor de raportare existente, precum datele Eurostat şi monitorizarea pieţei de către Comisie;


 - sprijinirea dezvoltării şi extinderii viitoare a infrastructurii pentru aprovizionarea cu gaze din Norvegia, a coridorului sudic al gazelor, precum şi a terminalului de gaze mediteranean;


- implementarea unui sistem de monitorizare la nivelul UE a securităţii aprovizionării cu energie, pe baza rapoartelor anuale transmise de Comisia Europeană Consiliului European şi Parlamentului European;


- accelerarea adoptării Directivei modificate privind securitatea nucleară;


- cooperarea pentru diversificarea surselor de aprovizionare cu combustibil  nuclear atunci când este nevoie.


• Comisia:


-  va urmări o agendă comercială activă care să asigure accesul la exporturile de gaze naturale/GNL şi care să limiteze practicile de denaturare a comerţului prin promovarea unor discipline comerciale solide în domeniul energiei şi va asigura aplicarea adecvată a disciplinelor comerciale acolo unde este cazul;


-  va încerca să ridice interdicţiile privind exportul de petrol existente în ţările terţe;


- va lua în considerare, în mod sistematic, diversificarea surselor de aprovizionare cu combustibil în evaluările proiectelor noi de investiţii în domeniul nuclear şi ale noilor proiecte de acorduri sau de contracte cu ţările terţe.


8. Îmbunătăţirea coordonării politicilor energetice naţionale şi transmiterea unui mesaj unitar în politica energetică externă

Măsurile prezentate anterior au aceeaşi prioritate de bază: necesitatea ca statele membre să îşi coordoneze mai bine deciziile importante privind politica energetică. Deciziile privind mixul energetic sunt o prerogativă naţională, dar integrarea progresivă a infrastructurii şi a pieţelor energetice, dependenţa comună de

furnizori externi, necesitatea de a asigura solidaritatea în vremuri de criză implică faptul că deciziile politice fundamentale privind energia ar trebui discutate cu ţările vecine.


Acelaşi lucru rămâne valabil şi în privinţa dimensiunii externe a politicii energetice a UE. Comisia salută apelurile făcute de anumite state membre în favoarea unei Uniuni a Energiei. Comisia sprijină crearea unui mecanism care să permită statelor membre să îşi comunice reciproc deciziile importante în legătură cu mixul lor energetic înaintea adoptării şi a examinării detaliate a deciziilor respective, astfel încât procesul decizional naţional să ia în considerare observaţiile relevante.


Uniunea Europeană are interesul ca pieţele energetice internaţionale să fie stabile, transparente, bazate pe norme şi lichide. UE ar trebui să elaboreze mesaje coordonate şi consecvente în cadrul organizaţiilor şi al forurilor internaţionale. O acţiune strategică în acest sens este promovarea coordonată a tehnologiilor bazate pe energia durabilă în întreaga lume, dar mai ales în rândul economiilor emergente care se estimează că îşi vor aduce cea mai mare contribuţie la creşterea cererii de energie în deceniile viitoare. O astfel de iniţiativă nu numai că este în conformitate cu obiectivele UE la scară largă privind clima şi mediul, dar poate să aibă şi un impact asupra pieţelor tradiţionale ale combustibililor fosili, diminuând cererea şi mărind lichiditatea lor.


Scopul Comisiei este acela de a angaja toţi partenerii, la toate nivelurile, în scopul facilitării integrării lor puternice pe piaţa energetică a UE. Comunitatea Energiei, care are ca obiectiv lărgirea acquis-ului energetic al UE la ţările candidate şi la cele învecinate, ar trebui consolidată în continuare, în lumina preocupărilor UE privind securitatea aprovizionării. Acest lucru ar trebui să se realizeze prin promovarea reformelor în sectorul energetic din ţările participante, în paralel cu sprijinirea modernizării sistemului lor energetic şi a integrării lor depline în cadrul UE de reglementare în domeniul energiei. În plus, cadrul instituţional al Comunităţii Energiei ar trebui extins pe termen scurt şi mediu în vederea consolidării mecanismelor de punere în aplicare.


Este nevoie de o utilizare sistematică a instrumentelor de politică externă, precum integrarea coerentă a problemelor energetice în dialogurile politice, în special în cadrul reuniunilor la nivel înalt cu partenerii strategici. Se va realiza o analiză la nivelul UE a dialogurilor în materie de energie cu principalele ţări furnizoare. Există şi o necesitate de a asigura consecvenţa cu aspectele externe ale altor politici sectoriale care ar putea să contribuie la promovarea securităţii energetice, în ceea ce priveşte programarea strategică a instrumentelor UE de ajutor extern. Serviciul European de Acţiune Externă joacă un rol important în procesul de integrare a considerentelor energetice în politica externă a UE şi de coordonare a acesteia cu ministerele afacerilor externe din statele membre.


În plus, acordurile în domeniul energiei dintre statele membre şi ţările terţe ar trebui să fie în deplină conformitate cu legislaţia UE şi cu politica UE privind securitatea aprovizionării. În acest scop, Comisia şi statele membre trebuie să utilizeze pe deplin prevederile Deciziei nr. 994/2012/UE a Parlamentului European şi a Consiliului din 25 octombrie 2012 de instituire a unui mecanism de schimb de informaţii cu privire la acordurile interguvernamentale dintre statele membre şi ţări terţe în domeniul energiei. Aceasta se referă în mod special la posibilitatea de a elabora dispoziţii standard şi de a solicita asistenţa Comisiei în timpul negocierilor. În plus, în lumina experienţelor recente, statele membre şi societăţile relevante trebuie să informeze Comisia cât mai devreme posibil, înainte de încheierea acordurilor interguvernamentale cu impact potenţial asupra securităţii aprovizionării cu energie şi a diversificării opţiunilor şi trebuie să solicite asistenţa Comisiei pe parcursul negocierilor.

Gazele reprezintă un domeniu special de interes, în situaţia în care un angajament sporit al UE la nivel politic faţă de viitoarele ţări furnizoare ar deschide calea pentru înţelegeri comerciale fără a pune în pericol dezvoltarea ulterioară a unei pieţe interne competitive a UE. În plus, în anumite cazuri, agregarea cererii ar putea spori puterea de negociere a UE.


În privinţa achiziţionării comune a gazelor naturale, s-a făcut referire la „mecanismul de achiziţionare colectivă” al Agenţiei de Aprovizionare a Euratom. În contextul actual, în care nu există niciun risc pentru securitatea aprovizionării pe piaţa uraniului, acest mecanism lasă partenerilor comerciali libertatea deplină de a-şi negocia tranzacţiile. Cosemnarea contractelor de către Agenţia de Aprovizionare a Euratom confirmă numai faptul că nu există niciun risc pentru securitatea aprovizionării. Dacă un contract ar pune în pericol securitatea aprovizionării, Agenţia îşi menţine dreptul de a prezenta obiecţii cu privire la acesta. De asemenea, pe baza notificărilor şi a celorlalte informaţii primite, Agenţia poate creşte transparenţa pieţei combustibilului nuclear prin emiterea unor rapoarte periodice.


Comisia, în strânsă cooperare cu statele membre, va examina dacă s-ar putea elabora o procedură pentru gazele naturale care să contribuie la creşterea transparenţei pieţei, precum şi la luarea în considerare a necesităţilor în materie de securitate energetică. În plus, ar putea fi evaluate mecanismele voluntare de agregare a cererii care ar putea să mărească puterea de negociere a cumpărătorilor europeni. Aceste opţiuni ar trebui să fie concepute şi executate cu atenţie, astfel încât să se asigure compatibilitatea cu legislaţia UE şi cu dreptul comercial. Dacă este cazul, ţările candidate sau potenţial candidate ar putea fi asociate la o astfel de procedură.


Principalele acţiuni-cheie vizează:


• Comisia Europeană:


- va asigura punerea în aplicare a măsurilor identificate în comunicarea sa privind politica energetică externă din septembrie 2011;


- va evalua opţiunile în privinţa mecanismelor voluntare de agregare a cererii care ar putea să mărească puterea de negociere a cumpărătorilor europeni în conformitate cu legislaţia UE şi cu dreptul comercial;


- va promova, prin SEAE, o utilizare sistematică a instrumentelor de politică externă pentru a sprijini obiectivele politicii energetice externe şi a consolida coerenţa dintre obiectivele politicii energetice şi cele ale politicii externe;


- va revizui Decizia nr. 994/2012/UE de instituire a unui mecanism de schimb de informaţii cu privire la acordurile interguvernamentale dintre statele membre şi ţări terţe în domeniul energiei.


• Statele membre:


- trebuie să se informeze reciproc cu privire la deciziile importante privind politica energetică naţională înainte de adoptarea acestora, prin utilizarea completă a

forurilor existente prezidate de Comisie;


- să informeze Comisia cât mai devreme posibil, înainte de iniţierea negocierilor cu privire la acordurile interguvernamentale având un potenţial impact asupra securităţii aprovizionării cu energie şi să implice Comisia în cadrul negocierilor, fapt ce ar garanta că acordurile sunt încheiate în conformitate cu dreptul Uniunii.


3. ROMÂNIA


În România, importul de ţiţei este realizat cu precădere din Rusia şi Kazahstan, însă ţara noastră, ca urmare a infrastructurii de rafinare construite înainte de anul 1989, poate importa petrol şi din Azerbaidjan sau Orientul Mijlociu. Cea mai importantă problemă constă însă în realizarea unei alternative privind diversificarea surselor de aprovizionare cu gaze naturale, vulnerabilitatea fiind creată ca urmare a dependenţei faţă de Federaţia Rusă
.


Conform „Raportului WEO 2009”, în perioada 2007-2030, combustibilii fosili vor reprezenta principala sursă de energie primară, în procent de 80% din consumul total. În cazul României, principalele resurse de import necesare sunt gazele naturale şi petrolul, însă este mult mai bine poziţionată în ceea ce priveşte dependenţa de aceste resurse în comparaţie cu restul statelor din UE. Astfel dependenţa UE 27 de petrol este de 86% în timp ce a României este de 54%, în timp ce dependenţa UE-27 privind gazele naturale este de 58%, dependenţa României fiind de 42%. 
Dezvoltarea în SUA a noii tehnologii hidraulice, permite în premieră extragerea gazelor de şist. În acest context, rezerva totală a UE ar creşte cu aproximativ 70%. Alături de Polonia, România deţine o imensă cantitate de astfel de resurse, exploatarea lor conducând la reducerea cu 10% a dependenţei faţă de Rusia. Totodată, extinderea platoului continental al Mării Negre în urma rezolvării diferendelor privind Insula Şerpilor dintre ţara noastră şi Ucraina, permit României accesul la aproximativ 70 mld m3 de gaz şi 85 milioane barili de petrol, rezerve ce ar asigura, conform raportului citat, o perioadă de 18 ani de independenţă energetică în ceea ce priveşte resursele de gaz. 

În acest sens, România are trei opţiuni: 

- poate acoperi din surse proprii consumul de gaze naturale, ceea ce ar scădea preţul energiei şi ar conduce la dezvoltarea infrastructurii, însă independenţa energetică va fi pe o perioadă de timp limitată, iar resursele de hidrocarburi vor scădea rapid ca urmare a exploatării masive, proces ce poate avea un impact negativ asupra mediului înconjurător; 

- încheierea unui acord cu Rusia, fie direct, fie prin intermediul UE. În oricare dintre situaţii durabilitatea resurselor naturale proprii se vor întinde pe un termen mult mai lung. România poate căpăta un rol important de pivot geostrategic, putând deveni nod de legătură a gazelor ruseşti către Vest, însă problema vulnerabilităţii creată de existenţa unei singure surse de aprovizionare nu este soluţionată;


- dezvoltarea unor noi reţele de aprovizionare - ceea ce ar conduce la diversificarea surselor şi implicit a obţinerii unor preţuri mai reduse şi la dezvoltarea unor circuite energetice regionale. Ca un revers al medaliei această situaţie poate duce la răcirea relaţiilor cu Rusia care nu este dispusă a pierde monopolul deţinut în zona central-estică europeană.


Potrivit analiştilor, cea mai viabilă soluţie constă însă în îmbinarea acestor trei posibilităţi, concomitent cu dezvoltarea energiei eoliene, Dobrogea fiind considerată una din zonele cu cel mai mare potenţial de acest fel din Europa, precum şi a capacităţii hidrocentralelor, România folosind doar aproximativ 50% din potenţialul său total.


Dezvoltarea unor noi reţele de aprovizionare reprezintă însă un proiect complicat. În acest sens, Marea Caspică reprezintă o alternativă viabilă conţinând după estimările US Energy Information Administration aproximativ 33 miliarde de barili de petrol confirmate, la care se adaugă o cantitate potenţială de 233 miliarde de barili.


Proiectul Nabucco ce urma să transporte gazele din Orientul Mijlociu şi Marea Caspică către Europa de Vest, traversând Turcia, Bulgaria, România, Ungaria şi Austria a fost abandonat. Azerbaidjanul, posibilul furnizor a pus deja bazele proiectului ITGI ce transportă zăcămintele din zona Shah Deniz către Italia prin Turcia şi Grecia. Nabucco West este o versiune revizuită a proiectului iniţial şi vizează conectarea frontierei turco-bulgare de Austria. Obiectivul este acela de a livra către Europa resursele de gaz existente în câmpul gazier Shah Deniz 2, situat în Azerbaidjan, fiind o variantă scurtată a proiectului iniţial. Noul traseu este mai scurt ceea ce a determinat şi reducerea costurilor sale iniţiale. În cazul unei decizii favorabile, lucrările de construcţie la Nabucco West vor demara în 2015 iar primele livrări sunt aşteptate în 2018. 

Iranul este imposibil să devină un furnizor atâta timp cât este supus embargoului economic, Egiptul (prin conducta pan-arabă) şi Turkmenistanul (cel mai probabil prin realizarea unei conducte trans-caspice) devenind astfel posibili furnizori. 
Alte variante, sunt proiectul White Stream ce constă în realizarea unei conducte de gaze ce leagă Georgia de România. Proiectul nu a demarat întrucât situaţia politică din Georgia nu este una stabilă.  Proiectul White Stream 2 reprezintă o altă posibilitate şi ar trebui să lege Azerbaidjan, Georgia şi România însă problemele existente sunt la fel de mari, fiind legate de costuri şi nesiguranţa surselor de aprovizionare.


În ceea ce priveşte realizarea unui acord cu Rusia, acesta trebuie făcut cu atenţie, întrucât proiectul Nord Stream a demonstrat că interesele statelor europene devin sensibile atunci când la masa tratativelor se află problema resurselor naturale. Astfel, gazul rusesc ajunge în ţări precum Franţa, Marea Britanie, Olanda sau Germania, ocolind însă Polonia, fapt ce încalcă solidaritatea de care statele membre ar trebui să dea dovadă. România trebuie să păstreze Federaţia Rusă ca sursă de import a gazului natural, punând bazele unui contract pe termen mediu şi lung care să îi asigure un preţ stabil
.


4. RUSIA


Astăzi, Rusia menţine statu-quo-ul la capitolul energetic în UE şi îşi raportează 

aproape întreaga securitate economică la acest domeniu. Fiind unicul mare furnizor de gaze naturale şi petrol în Europa, Rusia încearcă să-şi păstreze monopolul asupra politicii energetice europene şi să influenţeze procesul de luare a deciziilor politice. 

Un important proiect din cadrul politicii energetice ruse este reprezentat de gazul venit din Asia Centrală. Este mai ieftin pentru Rusia să cumpere gaz din Asia Centrală, decât să investească în câmpurile petrolifere din nord. De vreme ce toate marile conducte din Asia Centrală trec prin Rusia, până în prezent a fost simplu pentru Rusia să păstreze această stare de fapt şi să convingă liderii din Asia Centrală că este mai bine să îşi vândă resursele de gaz prin intermediul Rusiei. 


La nivelul anului 2010, Gazprom furniza aproximativ 60.000 miliarde m3/an din Asia Centrală, capacitate ce nu poate fi depăşită, în special pentru că Turkmenistanul, care este principalul bazin ce asigură aceste resurse nu este capabil să-şi mărească producţia în mod substanţial.


Orientarea strategică a Rusiei către zona Asia-Pacific e un proces planificat şi demarat de ani buni. La 21 mai a.c., Gazprom şi Compania Naţională a Petrolului din China (CNPC) au semnat la Shanghai un contract de livrare de gaze naturale ruseşti pe o perioadă de 30 de ani, în valoare de 400 de miliarde de dolari. Suma este colosală, iar contractul este de mare importanţă politică pentru Rusia, în noul context geostrategic, cauzat de criza ucraineană. 


Contractul prevede exportul către China a unui volum anual de gaze de 38 miliarde de m3, ce vor fi extraşi din zăcămintele Siberiei de Est - Kovykta şi Chayanda - ultimul urmând a fi dezvoltat până în 2018. Gazoductul ce va fi construit din Siberia, care va putea trimite un volum de 61 miliarde m3/an, conectând centrele de producţie din regiunile Irkuţk şi Iakuţia cu Habarovsk şi Vladivostok, în regiunea Pacificului. Din acest sistem de transport va fi alimentat nord-estul Chinei, cu puncte de intrare la Blagoveşcensk şi Dalnerecensk. Preţul va fi indexat periodic; nivelul de referinţă estimat fiind de 350 de dolari/1000 m3 - sub media actuală a preţurilor din UE.


Negocierile dintre cele două părţi s-au lovit sistematic de două obstacole majore: preţul, respectiv diferenţa de abordare strategică privind sursa şi destinaţia gazelor ruseşti. China a respins nivelul mediu european de preţ al livrărilor Gazprom, preferând să investească în dezvoltarea zăcămintelor din sudul Turkmenistanului şi în realizarea conductei Asia Centrală-China, prin care importă în prezent circa 25 miliarde m3/an. Dar preţurile în Uniunea Europeană au scăzut după criza economică din 2008, iar China are interesul acum de a-şi diversifica importurile de gaze. Pe de altă parte, în perspectiva creşterii substanţiale a exporturilor de gaz natural lichefiat (GNL) în Asia de Est din Australia şi SUA în următorii ani, Rusia şi-a asigurat pe termen lung o importantă cotă din piaţă chineză, la un preţ mediu cuprins între cel al exporturilor ruse în Europa şi al celor turkmene în China.


Cooperarea energetică dintre Rusia şi China s-a dezvoltat în ultimii cinci ani printr-o serie de acorduri şi contracte semnificative. În 2009, Banca pentru Dezvoltare a Chinei a oferit corporaţiilor Rosneft și Gazprom credite de 25 miliarde de dolari, primind în schimb 15 milioane de tone de ţiţei anual, pe o perioadă de 20 de ani. În 2010, Compania Naţională Nucleară a Chinei a încheiat cu Rosatom un contract privind construcţia a încă două reactoare la Tianwan. În anul 2013, Rosneft a convenit cu CNPC dublarea exporturilor de ţiţei la 30 milioane de tone/an, contra unei plăţi anticipate de 60 de miliarde de dolari. Astfel, Rosneft a putut să finanţeze achiziţionarea companiei TNK-BP, care gestiona zăcământul de petrol de la Kovykta. Tot în 2013, Rusia a permis companiilor chineze achiziţionarea de cote de participare la capacităţile de producţie: CNPC a achiziţionat 20% din proiectul Yamal (GNL) al companiei Novatek, iar CNPC şi Rosneft au format o structură comună pentru a dezvolta zăcăminte petrolifere din Siberia de Est.


Principala problemă a Rusiei este în prezent vulnerabilitatea ei faţă de fluctuaţiile preţului energiei. Jumătate din bugetul Rusiei provine din energie (din care 80% din petrol şi 20% din gazele naturale), existând posibilitatea unui blocaj financiar în cazul unei prăbuşiri a preţurilor pe piaţa mondială. Rusia a redus proiecţiile sale bugetare pentru preţul petrolului, la 93 de dolar/baril, în loc de 119. 
 
În actuala configuraţie, sectorul energetic al Rusiei este sub presiune. Consolidarea sectorului în mâinile a două mari firme de stat a adus multe beneficii Rusiei, dar, după un deceniu de consolidare, există şi dezavantaje. În condiţiile lipsei de concurenţă pentru  Gazprom şi Rosneft, companiile suferă pe plan tehnologic şi nu sunt considerate de încredere de către investitorii străini. Viitoarele proiecte energetice din Rusia necesită o tehnologie mai avansată (din cauza poziţionării lor geografice şi a mediului înconjurător), mai mult capital, atât Gazpromul, cât şi Rosneftul având nevoie de modernizare şi de aport de capital străin.

� http://ec.europa.eu/europe2020/pdf/energy2_ro.pdf


� http://ec.europa.eu/energy/doc/20140528_energy_security_study.pdf


� Regulamentul (UE) nr. 994/2010 al Parlamentului European și al Consiliului din 20 octombrie 2010


privind măsurile de garantare a securității aprovizionării cu gaze naturale


� Declaraţia comună adoptată la 6 mai 2014 în cadrul reuniunii ministeriale G7 de la Roma privind energia.


� Regulamentul nr. 1062/2913 al Comisiei privind formatul evaluării tehnice europene pentru produsele de construcție


� Directiva 2010/31/UE privind performanţa energetică a clădirilor


� Un prim exemplu pentru o astfel de cooperare regională a fost crearea, la începutul anului 2014, de către operatorii de reţea şi ca urmare a schimburilor de energie din 16 state membre, a aşa-numitei „cuplări a pieţei pentru ziua următoare” (day-ahead market coupling).


� Cartea Albă a Transporturilor din 2011 „Foaie de parcurs pentru un spațiu european unic al transporturilor – Către un sistem de transport competitiv și eficient din punct de vedere al resurselor”; COM(2011) 144 final şi COM(2013) 17 final.


� Vizează finanţarea proiectelor inovatoare de producere a energiei cu emisie de carbon redusă.


� În luna noiembrie 2008, Comisia a prezentat un cuprinzător Program european de redresare economică (PEER) în scopul ieşirii din criză şi al redresării coordonate în Europa. O parte a PEER viza mobilizarea surselor de finanţare ale UE pentru accelerarea punerii în aplicare a unor proiecte de investiţii majore, în special în sectorul energetic.


� http://geopolitics.ro/orientari-geopolitice-privind-securitatea-energetica-a-romaniei/


� http://geopolitics.ro/orientari-geopolitice-privind-securitatea-energetica-a-romaniei/

